N á v r h

ZÁKLADNÝCH OPATRENÍ NA VYPRACOVANIE MATERIÁLU
„PLÁN REALIZÁCIE KONCEPCIE BEZPEČNOSTNÉHO SYSTÉMU SR
PODĽA MODELU Č. 1“

Úvod

	Schválená Koncepcia Bezpečnostného systému SR (ďalej len Koncepcia) programovo vytýčila hlavné smery a oblasti zaistenia bezpečnosti štátu a jeho obyvateľov v nových medzinárodno-bezpečnostných podmienkach, v akých sa Slovenská republika nachádza. V súlade so závermi, ktoré boli v Koncepcii prijaté je základným cieľom ďalšieho rozvoja bezpečnostného systému jeho kvalitatívna transformácia pre potreby samotného štátu, ale aj pre splnenie požiadaviek na jeho interoperabilitu v procese integrácie Slovenskej republiky do NATO a EÚ.

Z hľadiska základného cieľa transformácie bezpečnostného systému SR,  v spojení s jeho úlohami výstavby a ďalšieho rozvoja  možno ako cieľový označiť rok 2010. Významné zmeny v časovej dimenzii môže priniesť rok 2004 po prijatí Slovenskej republiky do NATO a EÚ, ale aj ďalší vývoj systému medzinárodných vzťahov. Narastajúce hrozby, riziká a ohrozenia, z ktorých má v súčasnej dobe dominantné postavenie terorizmus, radikalizujú globálne bezpečnostné prostredie, čo má  vplyv  na bezpečnosť Slovenskej republiky a na samotné úlohy transformácie i ďalšiu výstavbu a rozvoj bezpečnostného systému. 

Z tohto pohľadu možno považovať vypracovanie Plánu realizácie Koncepcie za základnú prioritu v procese tvorby a realizácie bezpečnostnej politiky SR v ďalšom období. Samotný postup vypracovania Plánu realizácie Koncepcie podľa modelu č. 1 (ďalej len Plán), ktorý schválila vláda SR, nebude procesom jednoduchým. Ak chceme, aby vyjadroval všetky opatrenia v časovej, legislatívnej, ekonomickej a vecnej postupnosti v krátkodobom, strednodobom a dlhodobom horizonte musíme vytvoriť na jeho spracovanie dostatočný časový priestor. Po schválení Plánu vo vláde a NR SR dosiahnuť, aby sa  stal základným a záväzným plánovacím dokumentom pre všetky úrovne rozhodovania a riadenia štátu v predmetnej oblasti do roku 2010.

Predložený návrh zohľadňuje uvedené skutočnosti v rozsahu nevyhnutných organizačných, personálnych, materiálnych a ďalších opatrení, ktoré sú potrebné na jeho vypracovanie. 

1. Základné východiská a opatrenia na vypracovanie Plánu

Potreba transformácie bezpečnostného systému SR zasahuje všetky oblasti spoločnosti, predovšetkým štruktúry a kompetencie ústredných orgánov štátnej správy, miestnych orgánov štátnej správy, orgánov územnej samosprávy a obcí, ozbrojených síl, ozbrojených bezpečnostných zborov a ďalších výkonných orgánov vrátane vybraných právnických osôb a fyzických osôb. Vo svojej podstate pôjde o vypracovanie návrhu systémových opatrení a ich realizáciu, ktoré budú smerovať k dobudovaniu inštitucionálnej podoby bezpečnostného systému SR, ktorý bude akcieschopný, efektívny a interoperabilný v rámci bezpečnostných štruktúr NATO a EÚ. K splneniu uvedeného cieľa je potrebné schváliť vo vláde SR Návrh Základných opatrení na vypracovanie materiálu „Plán realizácie Koncepcie bezpečnostného systému SR podľa modelu č. 1 a  návrh na zmenu uznesenia vlády SR č. 1098 z 9. októbra 2002 ku Koncepcii bezpečnostného systému SR.

Koncepcia stanovuje zodpovednosť za spracovanie Plánu pre Bezpečnostnú radu SR (ďalej len „BR SR“). Uvedená skutočnosť vyžaduje plné zapojenie jej pracovných orgánov do tohto procesu. Týka sa to výboru pre zahraničnú politiku, obranné plánovanie, civilné núdzové plánovanie, výboru pre koordináciu spravodajských služieb,  Kancelárie BR SR, ale aj všetkých členov BR SR a zástupcov jednotlivých rezortov, ktorí sú zastúpení v uvedených orgánoch.  

Implementácia týchto orgánov do procesu prípravy, spracovania i samotnej realizácie Plánu nebude klásť nároky na vytvorenie rôznych komisií, ktoré boli v blízkej minulosti účelovo vytvárané, pretože nie vždy mala ich činnosť potrebnú pružnosť a efektivitu. Štatút BR SR, úlohy jej Kancelárie, rokovacie poriadky výborov BR SR, ktoré boli schválené vládou  a samotné personálne zloženie týchto orgánov zo všetkých zainteresovaných rezortov vytvárajú prvotné predpoklady na splnenie úloh v uvedenom rozsahu. Proces vlastnej realizácie Koncepcie ukáže už v krátkodobom časovom horizonte, do akej miery bude potrebné tieto štruktúry korigovať z hľadiska ich organizačného a personálneho fungovania.

Pri vypracúvaní podkladov do Plánu bude ďalej potrebné mať na zreteli uvedený základný cieľ s dôrazom na:
-	výstavbu a rozvoj integrovaného bezpečnostného systému štátu (ďalej len „IBSŠ), ktorý zabezpečí efektívnu koordináciu jeho jednotlivých prvkov a ich podporných štruktúr tak, aby medzi nimi existovala tesnejšia vzájomná súčinnosť podmienená vonkajšími a vnútornými bezpečnostnými hrozbami a z nich vyplývajúcimi rizikami (doteraz sa tieto dve zložky potenciálu vyvíjali v SR paralelne, existovali medzi nimi voľné väzby, ktoré ale systémovo neriešili vznikajúce problémy v tejto oblasti),
-	dostupné zdroje štátu na zabezpečenie vyváženosti potrieb pre IBSŠ (personál, komunikačné a informačné systémy, objekty, logistická podpora atď.),
-	určenie reálnych časových horizontov na základe priorít (krátkodobé, strednodobé a dlhodobé) vybudovania IBSŠ, vzhľadom na aktuálne a pravdepodobné výzvy, riziká a ohrozenia SR, 
-	systém plánovania úloh bezpečnosti, ktorý bude jednotný pre všetky prvky bezpečnostného systému SR a ktorý bude v požadovanom rozsahu kompatibilný s plánovaním v rámci NATO a EÚ. Dosiahnuť, aby sa Plán stal základným plánovacím dokumentom ministerstiev a ostatných ústredných orgánov štátnej správy, a orgánov miestnej štátnej správy, samosprávy, právnických osôb a fyzických osôb podieľajúcich sa na plnení úloh IBSŠ pre plánovanie úloh bezpečnosti na roky 2004 – 2010,
-	platné a rozpracované legislatívne normy, reformu verejnej správy a základné dokumenty v oblasti bezpečnosti a obrany, ktoré bude potrebné v ďalšom období harmonizovať, zmeniť alebo vypracovať nové tak, aby v prvom rade reflektovali potreby štátu ako celku.

2. Návrh štruktúry Plánu a stanovenie vecnej zodpovednosti za vypracovanie podkladov 

Názov dokumentu: Komplexný plán  výstavby a ďalšieho rozvoja bezpečnostného systému Slovenskej republiky na roky 2004 - 2010

1.	Úvod (gestor: pracovná skupina pod vedením podpredsedu BR).

2.	Stručná charakteristika súčasného stavu Bezpečnostného systému SR (gestor: pracovná skupina pod vedením podpredsedu BR SR v súčinnosti s výbormi BR SR)
- po oblastiach.

3.	Základné ciele a limity transformácie bezpečnostného systému (gestor: pracovná skupina pod vedením podpredsedu BR SR v súčinnosti s výbormi BR SR)
- po oblastiach 

4.	Plán realizácie opatrení v jednotlivých oblastiach bezpečnostného systému

4.1. Riadenie (gestor: predseda výboru BR SR pre obranné plánovanie a predseda výboru BR SR pre civilné núdzové plánovanie)
o	 plánovanie (tvorba a vyhodnocovanie krízových plánov, smerníc, metodík, atď. na jednotlivých úrovniach  rozhodovania a riadenia bezpečnosti štátu, cvičenia a previerky krízového manažmentu, tvorba stratégií ... ),
o	 legislatívne opatrenia (krízová a obranná legislatíva),
o	 orgány riadenia a ich podporné prvky na jednotlivých úrovniach riadenia (vrátane tvorby dokumentácie spresňujúcej ich činnosť, vzdelávacích kapacít, výskumu a vývoja),
o	 miesta riadenia (objekty pre riadenie krízových situácií a ich infraštruktúra, ochrana a obrana),
o	 prvky riadenia (informačné technológie a komunikačné systémy a ďalšie zabezpečenie),
o	 príprava krízového manažmentu na plnenie úloh,
o	 ochrana utajovaných skutočností,
o	 systém kontroly na jednotlivých stupňoch riadenia.

	4.2. zahraničná bezpečnostná politika a spolupráca (gestor: predseda výboru BR SR pre zahraničnú politiku)
o	NR SR, prezident a vláda SR,
o	 OSN, NATO, EÚ, V-4, OBSE ...,
o	bilaterálna spolupráca,
o	zastupiteľské úrady SR v zahraničí,
o	spolupráca s mimovládnymi organizáciami a inštitúciami.

4.3. Obrana (gestor: predseda výboru BR SR pre obranné plánovanie)
o	 výstavba, riadenie a kontrola Ozbrojených síl SR,
o	 obranná infraštruktúra,
o	 obrana objektov osobitnej dôležitosti a ďalších dôležitých objektov,
o	 mobilizácia osôb a ich tvorba (pre potreby ozbrojených síl),
o	 mobilizácia vecných prostriedkov a ich tvorba,
o	 príprava obyvateľstva,
o	 civilno-vojenská spolupráca.

	4.4. Vnútorná bezpečnosť, poriadok, ochrana a zabezpečenie (gestor: predseda výboru BR SR pre koordináciu spravodajských služieb a predseda výboru BR SR pre civilné núdzové plánovanie)

4.4.1.Ochrana ústavného zriadenia, ochrana štátnych hraníc  a úlohy ozbrojených zborov, ozbrojených síl a informačných služieb, ich koordinácia (gestor: predseda výboru BR SR pre koordináciu spravodajských služieb)
- spracovať ako samostatný materiál prístupný len stanovenému okruhu osôb.

4.4.2. Bezpečnosť osôb a majetku, ochrana a zabezpečenie
o	 bezpečnosť osôb a majetku,
o	 bezpečnosť a plynulosť cestnej premávky,
o	 opatrenia na  zbrane a strelivo,
o	 integrovaný záchranný systém,
o	 civilná ochrana,
o	 hasičská ochrana,
o	 ochrana objektov a zariadení,
o	 verejná správa,
o	 opatrenia v poľnohospodárstve a potravinárstve,
o	 ropná bezpečnosť,
o	 opatrenia v lesnom a vodnom hospodárstve,
o	 jadrová bezpečnosť, nakladanie s rádioaktívnymi odpadmi a vyhoreným  palivom,
o	  hospodárske opatrenia a  hospodárska mobilizácia,
o	 tvorba, hospodárenie a použitie štátnych hmotných rezerv,
o	 predchádzanie a eliminácia negatívnych vplyvov na životné prostredie,
o	 zdravotnícka starostlivosť,
o	 opatrenia v železničnej, cestnej, vodnej a civilnej leteckej doprave,    integrovaný dopravný systém,
o	 ochrana kultúrnych pamiatok,
o	 bezpečnosť bankového systému štátu,
o	 krízový štatistický systém,
o	 opatrenia na budovanie infraštruktúry.

5.	Záver (gestor: pracovná skupina pod vedením podpredsedu BR SR).

6.	Prílohy
o	celkové náklady na výstavbu a rozvoj bezpečnostného systému SR do roku 2010 (gestor: pracovná skupina pod vedením  podpredsedu BR SR v súčinnosti s výbormi BR SR),
o	 súhrnný plán legislatívnych opatrení (gestor: podpredseda BR SR),
o	 ostatné prílohy podľa potreby za každú oblasť.

Návrh uvedenej štruktúry materiálu rešpektuje jednotlivé oblasti tak, ako sú dané Koncepciou (v návrhu sú zvýraznené). Samotný obsah jednotlivých oblastí je len informatívny. V konečnej podobe bude podrobná štruktúra dokumentu stanovená na pracovnej porade s vedúcimi spracovateľských skupín z jednotlivých výborov BR.

3. Ďalšie opatrenia pre vypracovanie podkladov do Plánu

Schválená Koncepcia rámcovo vymedzuje niektoré konkrétne opatrenia v jednotlivých oblastiach bezpečnostného systému SR, ktoré je treba zo strany spracovateľov vecne špecifikovať v rozsahu cieľov, úloh, finančnej náročnosti, nositeľov úloh, termínu splnenia úlohy a ďalších opatrení vrátane legislatívnych a organizačných.

Spracované a schválené podklady bude sústreďovať kancelária BR SR, ktorá pod vedením podpredsedu BR vykoná v súčinnosti s predsedami výborov BR SR konečnú úpravu materiálu a prípravu na jeho prerokovanie vo výboroch BR SR a v BR SR, vo vláde a v Národnej rade SR.

Pre plynulú postupnosť vecného vypracovania materiálu bude potrebné najskôr posúdiť a odsúhlasiť v BR SR návrhy opatrení  v oblasti zahraničnej bezpečnostnej politiky a v oblasti riadenia bezpečnostného systému, a až potom vypracovať návrhy opatrení v ďalších oblastiach. Dôvod tohto postupu vychádza z toho, že uvedená oblasť tvorí jadro celého bezpečnostného systému a vytvára predpoklady na realizáciu vzájomných väzieb a súčinností s ostatnými výkonnými a zabezpečovacími orgánmi v rámci ostatných oblastí.

V kompetencii predsedov výborov BR SR zostáva stanovenie základných opatrení a postupov, vytvorenie potrebných pracovných skupín na vypracovanie podkladov do materiálu.

V záujme harmonizácie činnosti spracovateľov je potrebné pred začatím činnosti vykonať pracovnú poradu s vedúcimi pracovných skupín z jednotlivých výborov BR SR k metodike postupu pre vypracovanie podkladov a k stanoveniu organizačných a administratívnych pravidiel a komunikácie. V ďalšom období vykonávať pracovné porady s vedúcimi spracovateľských skupín podľa potreby.

Charakter materiálu v zmysle zákona č. 241/2001 Z. z. o ochrane utajovaných skutočností odporúčam stanoviť v rozsahu stupňa utajenia Prísne tajné. Čiastkové podklady, stanovenie ich rozsahu stupňa utajenia zostáva na spracovateľoch. 

4. Základný časový postup prípravy Plánu

- prerokovanie a schválenie návrhu základných opatrení na vypracovanie materiálu Plán realizácie Koncepcie bezpečnostného systému SR podľa modelu č.1. v BR SR 
	Termín: 5. 2. 2003

- predsedami výborov BR SR vymenovať zodpovedných vedúcich spracovateľských skupín a oznámiť ich mená na Kanceláriu BR SR
	Termín: do 10. 2. 2003

- predložiť na rokovanie vlády dokument Základné opatrenia na vypracovanie materiálu „Plán realizácie Koncepcie bezpečnostného systému SR podľa modelu č. 1“
	Termín: do 19. 2. 2003

- vykonanie pracovnej porady s vedúcimi spracovateľských skupín z jednotlivých výborov  BR SR k štruktúre dokumentu a k metodike postupu pre vypracovanie podkladov do Plánu
	Termín: do 25. 2. 2003

- vypracovanie návrhov opatrení  v oblasti zahraničnej bezpečnostnej politiky a v oblasti  riadenia bezpečnostného systému SR
	Termín: do 30. 4. 2003

- prerokovanie a schválenie  vypracovaných návrhov opatrení  v oblasti zahraničnej bezpečnostnej politiky a v oblasti  riadenia Bezpečnostného systému SR vo výboroch BR SR a v BR SR a  zapracovanie pripomienok
	Termín: do 30. 5. 2003

- vypracovanie návrhov opatrení v oblasti obrana, vnútorná bezpečnosť, poriadok, ochrana a zabezpečenie 
	Termín:do 31. 7. 2003

- zhromaždenie podkladov, ich kompletizácia,  spracovanie návrhu Plánu a jeho posúdenie vo výboroch BR
	Termín : do 30. 9. 2003

- zapracovanie pripomienok z výborov BR do návrhu Plánu a jeho prerokovanie v BR SR
	Termín : do 31. 10. 2003

- zapracovanie pripomienok členov BR SR do návrhu Plánu, jeho príprava a predloženie na rokovanie vlády
		Termín: do 28. 11. 2003

- príprava a predloženie návrhu Plánu na prerokovanie do Národnej rady SR
Termín:podľa rozhodnutia vlády SR